เปิดกฏหมายคุมเงินไหล
กิตติรัตน์ ณ ระนอง รองนายกรัฐมนตรีและ รมว.คลัง ได้ลงนามในประกาศกระทรวงการคลังโดยอาศัยอำนาจ พ.ร.บ.ควบคุมอัตราแลกเปลี่ยน พ.ศ. 2485 และประกาศในราชกิจจานุเบกษาแล้วมีสาระดังนี้
30 พ.ค. 2556

กิตติรัตน์ ณ ระนอง รองนายกรัฐมนตรีและ รมว.คลัง ได้ลงนามในประกาศกระทรวงการคลังโดยอาศัยอำนาจ พ.ร.บ.ควบคุมอัตราแลกเปลี่ยน พ.ศ. 2485 และประกาศในราชกิจจานุเบกษาแล้วมีสาระดังนี้
ด้านการดูแลธุรกิจผู้ประกอบการรับซื้อแลกเปลี่ยนเงินตรา กำหนดไว้ในข้อ 10 ความว่า “ในการรับซื้อหรือแลกเปลี่ยนเงินตราต่างประเทศ นิติบุคคลรับอนุญาต ต้องจัดให้ผู้ขอยื่นแบบและเอกสารหลักฐานตามหลักเกณฑ์และวิธีการที่เจ้าพนักงานกำหนด
ในการรับซื้อหรือแลกเปลี่ยนเงินตราต่างประเทศ หรือเมื่อนิติบุคคลรับอนุญาตรับซื้อหรือแลกเปลี่ยนเงินตราต่างประเทศแล้ว ให้นิติบุคคลรับอนุญาตปฏิบัติตามหลักเกณฑ์ วิธีการ และเงื่อนไขที่เจ้าพนักงานกำหนด
ด้านการดูแลเงินทุนไหลออก มีการแก้ไขและกำหนดไว้ในข้อ 12 ความว่า “ในการขายหรือแลกเปลี่ยนเงินตราต่างประเทศ เพื่อวัตถุประสงค์ดังต่อไปนี้ ให้นิติบุคคลรับอนุญาตขายหรือแลกเปลี่ยนได้ไม่เกินวงเงินที่เจ้าพนักงานกำหนด
นิติบุคคลที่ลงทุนในกิจการที่ต่างประเทศ โดยจัดตั้งบริษัทหรือร่วมลงทุนได้ไม่จำกัดจำนวน แต่หากให้กู้ยืมแก่กิจการที่ต่างประเทศได้ไม่เกินปีละ 50 ล้านเหรียญสหรัฐ
บุคคลธรรมดาลงทุนในกิจการที่ต่างประเทศ หรือให้กู้ยืมแก่กิจการที่จัดตั้งหรือเป็นหุ้นส่วนได้ไม่จำกัดจำนวน 
บุคคลธรรมดาส่งเงินไปให้คนไทยที่อยู่ต่างประเทศเป็นการถาวรไม่เกินปีละ 1 ล้านเหรียญสหรัฐ
ส่งเงินมรดกให้แก่ผู้รับมรดกในต่างประเทศได้ไม่เกินปีละ 1 ล้านเหรียญสหรัฐ
ขนเงินไปซื้ออสังหาริมทรัพย์ได้ไม่เกินปีละ 10 ล้านเหรียญสหรัฐ
ซื้อหุ้น ใบสำคัญแสดงสิทธิที่จะซื้อหุ้น หรือสิทธิที่จะซื้อหุ้นของบริษัทในเครือเดียวกันที่ต่างประเทศได้ไม่เกินปีละ 1 ล้านเหรียญสหรัฐ
ด้านการดูแลเงินทุนไหลเข้ามาพักไว้ มีการแก้ไขในข้อ 14 ความว่า “นอกจากเจ้าพนักงานมีคำสั่งยกเว้นไว้หรือประกาศกำหนดวงเงินในแต่ละกรณีไว้เป็นอย่างอื่น ในการรับเงินตราต่างประเทศเข้าบัญชีเงินฝากเงินตราต่างประเทศ ให้นิติบุคคลรับอนุญาตตรวจสอบจนเป็นที่พอใจว่า เงินตราต่างประเทศที่จะรับเข้าบัญชีนั้นเป็นเงินที่ได้รับมาจากต่างประเทศ หรือเป็นเงินที่บุคคลที่มีถิ่นที่อยู่ในประเทศซื้อ แลกเปลี่ยน หรือกู้ยืมจากนิติบุคคลรับอนุญาต และให้ปฏิบัติดังต่อไปนี้
กรณีเป็นเงินอันเกิดจากแหล่งเงินได้ในต่างประเทศ ให้รับฝากได้ตามจำนวนที่ขอนำฝาก
กรณีเป็นเงินที่บุคคลที่มีถิ่นที่อยู่ในประเทศซื้อ แลกเปลี่ยน หรือกู้ยืมจากนิติบุคคลรับอนุญาตให้ รับฝากเงินตราต่างประเทศไม่เกินจำนวนที่ผู้ฝากยื่นเอกสารที่แสดงว่า มีภาระผูกพันที่จะต้องชำระเงินตราต่างประเทศให้แก่บุคคลในต่างประเทศ หรือนิติบุคคลรับอนุญาต เว้นแต่เจ้าพนักงานจะกำหนดวงเงิน
กรณีรับฝากเงินตราต่างประเทศที่ผู้ฝากไม่สามารถแสดงว่ามีภาระผูกพัน ยอดเงินฝากรวมทุกบัญชีและทุกสกุลต้องไม่เกิน 5 แสนเหรียญสหรัฐ หรือเทียบเท่า